text: Våd, kold og blæsende weekend i vente
  08 december 2017 kl. 12.15
  Det bliver en våd og blæsende weekend, hvor temperaturerne falder gradvist fra dag til dag og ender omkring frysepunktet.
  Regn og rusk indleder en weekend med faldende temperaturer. Der kan falde lidt hvidt nedbør i weekenden, men der bliver ikke tale om decideret snevejr, lyder det fra DMI.
  Efter fredagens blæst og temperaturer mellem tre og seks grader, bliver lørdag endnu køligere med to til fem grader om lørdagen.
  Derudover fortsætter blæsevejret, inden det aftager i løbet af lørdagen.
  Lørdag byder også på en del lokale byger, og her er temperaturen formentlig faldet så meget, at nedbøren kan bestå af lidt slud og tøsne 
  - Der kommer nogle spredte byger, der enkelte steder kan være med lidt slud lokalt, og derfor kan det blive lidt hvidt, siger Martin Lindberg, vagthavende meteorolog hos Danmarks Meteorologiske Institut (DMI) til Ritzau.
  Natten til søndag falder temperaturen yderligere.
  - Vi kommer nok ned omkring frysepunktet i Jylland og også tæt på frysepunktet i den østlige del. Og så bliver det skyet med en del byger, der også godt kan være lidt hvide, lyder det fra Martin Lindberg.
  